Milžino vestuvės
Vienas milžinas, vestuves ruošdamas, nusiuntęs savo berną pas kitą milžiną į jas paprašytų. Tas klausiąs:  

– Tai ką, toms vestuvėms tavo ponas ar daug alaus padarė?  

Bernas:  

– Penkis prūdus.  

Milžinas:  

– Ar daug mėsos pjaustė?  

Bernas:  

– Treji metai, kai vieną jautį iš miško veda, o dar tiktai ragai tematytis.  

Milžinas:  

– Ar daug bus muzikantų tose vestuvėse?  

Bernas:  

–Jau antri metai, kai šeši vyrai vieną dūdą pučia, tai per vestuves ta pradės birbti.  

Tas milžinas iš to džiaugsmo rankas kitą į kitą pokšt sumušęs – delnai persprogę. Sakąs:  

– Nebeisiu į vestuves, nes kad jau iš vien apsakymo, sumušus rankas, delnai persprogo, o kas gi bebus, kad pamatysiu ir išgirsiu tas visas linksmybes!

Padavimai
Padavimai apie milžinus